En tilfældig bilist forhindrede formentlig en voldtægt i Hirtshals i nat.

Omkring klokken halv fem i nat blev en 30-årig kvinde overfaldet, da hun var på vej hjem fra en bytur i Hirtshals. Overfaldet skete på Søndergade, hvor en ukendt gerningsmand angreb kvinden bagfra og tvang hende ned i græsrabatten, hvor han forsøgte at tvinge bukserne af hende. Under overfaldet kom en bil kørende ad Søndergade mod centrum, og bilens forlygter ramte gerningsmanden, der i den forbindelse opgav sit forehavende og forsvandt mod Shell og Kiwi på Søndergade. Gerningsmanden beskrives som mellem 20 og 30 år, kraftig og muskuløs, iført sort hættetrøje og mørke joggingbukser. Flere biler kørte forbi gerningsstedet i det tidsrum, hvor overfaldetet skete, og Nordjyllands Politi vil gerne i kontakt med vidner, der kan føre dem på sporet af gerningsmanden. - Der er flere biler, der kører forbi, og der er givetvis nogen, der må have set noget, siger vagtchef ved Nordjyllands Politi Karsten Højrup Kristensen. Politiet kan kontaktes på 114.